เอ็กซ์เพรสมันนี่รุกตลาดไทย
เอ็กซ์เพรส มันนี่ เร่งขยายเครือข่ายโอนเงินในไทย แย้มเจรจา 1 ราย ชูกลยุทธ์ค่าฟีโอนเงินถูก แค่ 2%
21 ก.ค. 2559

เอ็กซ์เพรส มันนี่ เร่งขยายเครือข่ายโอนเงินในไทย แย้มเจรจา 1 ราย ชูกลยุทธ์ค่าฟีโอนเงินถูก แค่ 2%
นายสุเดช คีรียาน ประธานบริษัท เอ็กซ์เพรส มันนี่ เซอร์วิส ผู้ให้บริการโอนเงินระหว่างประเทศ เปิดเผยว่า อยู่ระหว่างเจรจาธนาคารพาณิชย์ในไทยไม่น้อยกว่า 1 ราย เป็นพันธมิตรโอนเงินระหว่างประเทศหลังจากทำธุรกิจในไทยมา 6 ปี มีธนาคารออมสินเป็นพันธมิตรเพียงรายเดียว เนื่องจากธนาคารแต่ละแห่งต่างมีพันธมิตรทางธุรกิจในการบริการโอนเงินระหว่างประเทศอยู่แล้ว ต้องรอให้สัญญาครบกำหนดจึงจะเข้าไปนำเสนอบริการ
สำหรับธุรกรรมการโอนเงินระหว่างประเทศของไทยมีมูลค่าเฉลี่ยปีละ 3,000 ล้านเหรียญสหรัฐ โดยเกินครึ่งเป็นการโอนเงินออกนอกประเทศ 1,900 ล้านเหรียญสหรัฐ ไปยังประเทศหลัก คือ เมียนมา อินเดีย ฟิลิปปินส์ และเกาหลีใต้ ขณะที่การรับเงินโอนมาจากประเทศที่แรงงานไทยนิยมไปทำงาน ไต้หวัน อังกฤษ เดนมาร์ก สวิตเซอร์แลนด์ สหรัฐอเมริกา และออสเตรเลีย มียอดธุรกรรมในไทยเติบโตเฉลี่ย 22-25% ต่อปี
ทั้งนี้ เป้าหมายการเติบโตธุรกิจในไทย นอกจากจะเพิ่มพันธมิตรเพื่อขยายจุดบริการในประเทศแล้ว ยังต้องเพิ่มเครือข่ายไปประเทศเป้าหมายที่มีการโอนเงินไปมากับไทยด้วย โดยภายใน 6 เดือนข้างหน้า เตรียมขยายเครือข่ายใน สปป.ลาว ที่ยังไม่มีสาขาเลย และเพิ่มพันธมิตรในไต้หวันให้เข้มแข็ง ซึ่งยอมรับว่าต้องทำงานหนักเพื่อเปิดตลาดการโอนเงินในแต่ละประเทศทั้งขาออกและขารับ
สำหรับภูมิภาคอาเซียน มองว่า เมียนมาเป็นประเทศที่มีแนวโน้มการโอนเงินเติบโตมากที่สุดในบรรดาตลาดเกิดใหม่ และในอนาคตการแข่งขันจะรุนแรงขึ้น โดยบริษัทมีเครือข่ายที่เมียนมาบ้างแล้ว และกำลังเร่งเจรจากับพันธมิตรขยายจุดบริการเพิ่มเติม รองรับความต้องการรับส่งเงินของคนเมียนมา โดยเฉพาะแรงงานที่ทำงานในไทยจำนวนมาก อาจจะต้องจัดโปรโมชั่นสำหรับเมียนมาเพื่อจูงใจลูกค้าด้วย
นายสุเดช กล่าวว่า จะใช้กลยุทธ์ด้านราคาเป็นหลักในการรุกลูกค้าโอนเงินระหว่างประเทศ โดยคิดค่าธรรมเนียมการโอนต่ำเฉลี่ยเพียง 2% เทียบกับตลาดที่ 7.53% เพื่อลดภาระค่าใช้จ่ายของแรงงานที่ทำงานต่างประเทศ โดยพบว่าแรงงานในต่างประเทศได้ค่าแรงเฉลี่ย 325 เหรียญสหรัฐ/เดือน และ 80% ของรายได้เป็นการส่งเงินกลับบ้าน จึงไม่ควรคิดค่าธรรมเนียมแพง
นอกจากนี้ ยังเลือกทำการตลาดรูปแบบเดียว (ซิงเกิล โปรโมชั่น) ในทุกประเทศ ให้สิทธิประโยชน์ลูกค้าได้คะแนนสะสมทุกครั้งที่ทำธุรกรรม และนำคะแนนสะสมมาแลกเป็นส่วนลดค่าธรรมเนียมหรือรับเงินคืน (แคชแบ็ก) ซึ่งได้รับการตอบรับที่ดี ขณะเดียวกันบางประเทศมีการทำตลาดเฉพาะเทศกาล เช่น โปรโมชั่น แบ็ก ทู สคูล ที่ฟิลิปปินส์ ที่มีนักเรียนแลกเปลี่ยนจำนวนมาก
ปัจจุบัน เอ็กซ์เพรส มันนี่ มีส่วนแบ่งตลาดโอนเงินระหว่างประเทศอยู่อันดับ 3 ของโลก ตั้งเป้าขึ้นเป็นอันดับ 2 ภายใน 2-3 ปีข้างหน้า มีตัวแทนแล้วกว่า 1.8 แสนราย ใน 160 ประเทศ ยอดโอนเงินปีละประมาณ 6 แสนล้านเหรียญสหรัฐ หรือประมาณ 1.99 ล้านล้านบาท และในปี 2560 เตรียมขยายสาขาเพิ่มอีก 3,000 แห่ง ใน 200 ประเทศ